New Yorkin Times Squarella nähtiin lauantaina hyvin erikoislaatuinen näytelmä.

Käsikähmä sattui Times Squarella New Yorkin ydinkeskustassa. COLOURBOX

Times Squarella New Yorkin ydinkeskustassa sattui lauantai-iltana erikoinen välikohtaus.

Paikallisten tiedotusvälineiden mukaan kyseenalaista mainetta ”Help! I need money for weed! (Auttakaa! Tarvitsen rahaa pilveen!)” -rahankeruukyltillään aukiolla niittänyt Joshua Long kävi kollegansa kimppuun iltakymmeneltä riidan päätteeksi.

Uhrin asemaan jäi Wayne Semancik – Longin kollega, joka kerää samankaltaisella kyltillä rahaa olutta varten.

Uhrin mukaan välikohtaus lähti liikkeelle reviirikiistasta, joka eskaloitui nopeasti. Semancik kertoo Longin sylkeneen hänen kasvoilleen.

– Kun syljet naamalleni, lyön sinua. Minua ei kiinnosta, kuka olet, kuinka iso olet, lyön sinua, sanoi Semancik NY1-uutissivuston mukaan.

– Sitten hän otti esiin kynän, koska löin häntä, ja hän alkoi iskeä minua kasvoihin, ja nyt minulla on viisi haavaa kasvoissani, mies avautui tuoreeltaan tapahtumapaikalla.

Semancik selvisi rytäkästä kuitenkin suhteellisen vähin vammoin. Poliisi puolestaan pidätti Longin, mutta syytteiden nostamisesta ei Huffington Postin mukaan ollut vielä lauantaina tietoa.

Erikoislaatuisen yhteenoton kruunasivat poliisin jututtamat silminnäkijät, jotka olivat välikohtauksen luonteeseen soveltuvasti pukeutuneet Alieniksi ja Predatoriksi ( katso kuva New York Daily Newsin sivuilta).